Ο **Καγκελάριος της Γερμανίας** είναι ο επικεφαλής της Κυβέρνησης της Γερμανίας. Ο επίσημος τίτλος του αξιώματος είναι *Bundeskanzler* ή *Bundeskanzlerin* (**Ομοσπονδιακός Καγκελάριος** ή **Ομοσπονδιακή Καγκελάριος**). Στη γερμανική πολιτική το αξίωμα του καγκελάριου (γερμανικά: *Kanzler* ή  *Kanzlerin*) θεωρείται γενικά ισοδύναμο με αυτό του Πρωθυπουργού στις χώρες όπου το πολίτευμα είναι Προεδρευόμενη κοινοβουλευτική δημοκρατία.

Σημερινός καγκελάριος είναι ο Όλαφ Σολτς, ο οποίος εξελέγη στο αξίωμα στις 8 Δεκεμβρίου 2021.

Ορολογία
--------

Ο τίτλος περιστασιακά χρησιμοποιήθηκε σε πολλά κράτη της Γερμανόφωνης Ευρώπης.

Από το 1867 έως το 1871 ο τίτλος *Bundeskanzler* (ομοσπονδιακός καγκελάριος) χρησιμοποιήθηκε στην Γερμανική γλώσσα κατά την εποχή της Βόρειας Γερμανικής Συνομοσπονδίας. Από το 1871 έως το 1945, το αξίωμα ονομάστηκε *Reichskanzler* (λογοτεχνικά, «Καγκελάριος του Στέμματος»). Με το σύνταγμα της Γερμανίας του 1949, ο επίσημος τίτλος του αξιώματος στη Γερμανική γλώσσα έγινε πάλι *Bundeskanzler*.

Στα ελληνικά χρησιμοποιείται σχεδόν πάντοτε ο απλός τίτλος «Καγκελάριος».

Ιστορική επισκόπηση
-------------------

### Αγία Ρωμαϊκή Αυτοκρατορία

Το αξίωμα του Καγκελαρίου έχει μακρά ιστορία, που ανάγεται στην Αγία Ρωμαϊκή Αυτοκρατορία. Τότε, εξαιτίας των διοικητικών του καθηκόντων, η κεφαλή του παρεκκλησιού του αυτοκρατορικού παλατιού έφερε τον τίτλο «Καγκελάριος». Ο Αρχιεπίσκοπος του Μάιντς ήταν *ex officio* Γερμανός Καγκελάριος μέχρι το τέλος της Αγίας Ρωμαϊκής Αυτοκρατορίας το 1806, ενώ ο Αρχιεπίσκοπος της Κολωνίας ήταν Καγκελάριος της Ιταλίας και ο Αρχιεπίσκοπος της Τρηρ Καγκελάριος της Βουργουνδίας. Αυτοί οι τρεις Αρχιεπίσκοποι ήταν επίσης Πρίγκιπες εκλέκτορες της Αυτοκρατορίας.

Ήδη στους μεσαιωνικούς χρόνους, ο Καγκελάριος είχε πολιτική δύναμη όπως ο Ουίλλιγκις του Μάιντς (Αρχικαγκελάριος 975–1011, αντιβασιλιάς του Όθωνα Γ' 991–994) ή ο Ράιναλντ φον Ντάσσελ (Καγκελάριος 1156–1162 και 1166–1167) υπό τον Φρειδερίκο Α' Βαρβαρόσσα.

### Καγκελάριος της Βόρειας Γερμανικής Συνομοσπονδίας (1867–1871)

Το σύγχρονο αξίωμα ιδρύθηκε με την Βόρεια Γερμανική Συνομοσπονδία, ο επικεφαλής της ομοσπονδιακής κυβέρνησης της οποίας έφερε τον τίτλο του Ομοσπονδιακού Καγκελαρίου (*Bundeskanzler*). Το μόνο πρόσωπο που έφερε το αξίωμα ήταν ο Όττο φον Μπίσμαρκ, Πρωθυπουργός της Πρωσσίας.

Ο Βασιλιάς της Πρωσσίας εστέφθη Γερμανός Αυτοκράτορας στο Παλάτι των Βερσαλλιών στις 18 Ιανουαρίου 1871. Παρά ταύτα, η Βόρεια Γερμανική Συνομοσπονδία δεν έπαψε να υπάρχει μέχρις ότου το Σύνταγμα της Γερμανίας τέθηκε σε ισχύ στις 16 Απριλίου του 1871. Ως τότε, ο Μπίσμαρκ παρέμεινε Καγκελάριος της Συνομοσπονδίας. Κατά την διάρκεια αυτών των μηνών, η Βόρεια Γερμανική Συνομοσπονδία αναφερόταν και ως απλώς Γερμανική Συνομοσπονδία, καθώς σε αυτήν προσχώρησαν και τα Νότια Γερμανικά κράτη (εκτός της Αυστρίας).

Ο Καγκελάριος διορίστηκε από τον Βασιλιά της Πρωσσίας υπό την ιδιότητά του ως Προέδρου της Βόρειας Γερμανικής Συνομοσπονδίας. Ο ρόλος του και οι εξουσίες του ήταν παρόμοιες με αυτές του αξιώματος του Καγκελαρίου μετά το 1871.



Από αριστερά προς δεξιά:
* Ο Όττο φον Μπίσμαρκ πρώτος καγκελάριος της Βόρειας Γερμανικής Συνομοσπονδίας (1867) και αργότερα της Γερμανικής Αυτοκρατορίας (1871).
* Ο Κόνραντ Άντεναουερ πρώτος καγκελάριος της Δυτικής Γερμανίας το 1949 μετά τον Β' ΠΠ.
* Ο Χέλμουτ Κολ, μακροβιότερος καγκελάριος της Γερμανίας.
* Η Άνγκελα Μέρκελ, πρώτη γυναίκα καγκελάριος της Γερμανίας

### Καγκελάριος της Γερμανικής Αυτοκρατορίας (1871–1918)

Στην Γερμανική Αυτοκρατορία του 1871, ο Καγκελάριος υπηρέτησε και ως πρώτος υπουργός του Αυτοκράτορα, και ως προεδρεύων αξιωματούχος του Bundesrat, της Άνω Βουλής του Γερμανικού κοινοβουλίου. Δεν εκλεγόταν, ούτε ήταν υπεύθυνος στο κοινοβούλιο. Αντιθέτως, ο Καγκελάριος διοριζόταν από τον Αυτοκράτορα και ήταν υπεύθυνος μόνο ως προς αυτόν.

Η Ομοσπονδιακή Κυβέρνηση αποτελείτο από

* ένα ομοσπονδιακό συμβούλιο (*Bundesrat*), αποτελούμενο από αντιπροσώπους των ομοσπονδιακών κρατιδίων, στο οποίο προέδρευε ο Βασιλιάς της Πρωσσίας
* ένα κοινοβούλιο, καλούμενο *Reichstag*
* ένα ομοσπονδιακό εκτελεστικό όργανο με επικεφαλής τον Πρώσο πρωθυπουργό, Ότο φον Μπίσμαρκ, ως Ομοσπονδιακό καγκελάριο σε μια προσωπική ένωση

Τεχνικά, οι ξένοι υπουργοί των κρατών της αυτοκρατορίας έδωσαν εντολή στους εκπροσώπους τους στο Ομοσπονδιακό Συμβούλιο (*Bundesrat*) και έκτοτε υποβάθμισαν τον Καγκελάριο. Γι'αυτό τον λόγο, ο Μπίσμαρκ συνέχισε να υπηρετεί ως πρωθυπουργός και υπουργός εξωτερικών της Πρωσσίας παράλληλα με το αξίωμά του ως καγκελάριος της αυτοκρατορίας, εφόσον ήθελε να συνεχίσει να ασκεί εξουσία.

Το Σύνταγμα της Γερμανίας τροποποιήθηκε στις 29 Οκτωβρίου 1918 και τότε δόθηκε στο Κοινοβούλιο το δικαίωμα να απαλλάσσει τον Καγκελάριο από τα καθήκοντά του. Όμως, η αλλαγή δεν μπόρεσε να αποτρέψει την έκρηξη της επανάστασης λίγες μέρες μετά.

### Επαναστατική περίοδος 1918-19

Στις 9 Νοεμβρίου 1918, ο Καγκελάριος Μαξ φον Μπάντεν παρέδωσε το αξίωμά του στον Φρίντριχ Έμπερτ. Ο Έμπερτ συνέχισε να υπηρετεί ως Αρχηγός της Κυβέρνηση κατά τους τρεις μήνες μεταξύ του τέλους της Γερμανικής Αυτοκρατορίας τον Νοέμβριο του 1918 και την πρώτη συγκέντρωση της Εθνοσυνέλευσης το Φεβρουάριο του 1919, αλλά δεν χρησιμοποίησε τον τίτλο του Καγκελάριου.

Αυτήν την περίοδο, ο Έμπερτ επίσης υπηρέτησε ως Πρόεδρος του *Συμβουλίου των Λαϊκών Αντιπροσώπων*, έως τις 29 Δεκεμβρίου 1918 μαζί με τον Ανεξάρτητο Σοσιαλδημοκράτη Ούγκο Χάαζε.

### Καγκελάριος της Δημοκρατίας της Βαϊμάρης (1919–1933)

Το αξίωμα του Καγκελαρίου συνεχίστηκε στην Δημοκρατία της Βαϊμάρης. Σύμφωνα με το Σύνταγμα της Βαϊμάρης του 1919, ο Καγκελάριος διοριζόταν από τον Πρόεδρο και ήταν υπεύθυνος προς το Κοινοβούλιο (Ράιχσταγκ).

Υπό την Δημοκρατία της Βαϊμάρης, ο Καγκελάριος ήταν μια αρκετά αδύναμη θέση. Σχεδόν όπως ο Γάλλος ομόλογος του, υπηρετούσε σαν κάτι περισσότερο από έναν πρόεδρο ομόσπονδου κρατιδίου. Οι κυβερνητικές αποφάσεις λαμβάνονταν με ψήφο πλειοψηφίας. Ουσιαστικά πολλές από τις κυβερνήσεις της Βαϊμάρης εξαρτώνταν πολύ από τη συνεργασία του Προέδρου, εξαιτίας της δυσκολίας να επιτευχθεί πλειοψηφία στο Κοινοβούλιο.

Ο Χίτλερ στο παράθυρο της Καγκελαρίας, ενώ επευφημείται από το πλήθος, το απόγευμα της αναγόρευσής του ως καγκελαρίου, στις 30 Ιανουαρίου 1933.
### Καγκελάριος του Τρίτου Ράιχ (1933–1945)

Ο Αδόλφος Χίτλερ έγινε καγκελάριος της Γερμανίας το 1933, σημείο που οι ιστορικοί συμφωνούν ότι σηματοδοτεί την αρχή του Τρίτου Ράιχ, της δικτατορίας των Ναζί. Με την ανάληψη του αξιώματός του ο Χίτλερ άρχισε να συσσωρεύει εξουσία και να αλλάζει την φύση της Καγκελαρίας. Μετά από μόλις δύο μήνες στο αξίωμα, και μετά την πυρπόληση του κτηρίου του Ράιχσταγκ, το Ομοσπονδιακό Κοινοβούλιο πέρασε Εξουσιοδοτικό Νόμο, ο οποίος έδινε στον Καγκελάριο πλήρεις νομοθετικές εξουσίες για μα περίοδο τεσσάρων ετών – ο Καγκελάριος μπορούσε να παρουσιάσει οποιοδήποτε νόμο χωρίς να συμβουλευτεί το Κοινοβούλιο.

Η εξουσία της Καγκελαρίας έγινε ακόμη μεγαλύτερη τον Αύγουστο του 1934 όταν πέθανε ο Πρόεδρος Πάουλ φον Χίντενμπουργκ. Ο Χίτλερ έθεσε το Σύνταγμα της Βαϊμάρης στην άκρη, χρησιμοποιώντας τον Εξουσιοδοτικό Νόμο για να συγχωνεύσει το αξίωμα του Καγκελαρίου με αυτό του Προέδρου. Δημιούργησε έτσι ένα νέο αξίωμα, τον Φύρερ. Αν και τα αξιώματα συγχωνεύθηκαν, ο Χίτλερ συνέχισε να έχει την προσφώνηση "Führer und Reichskanzler" δείχνοντας ότι ο Αρχηγός του Κράτους και ο Αρχηγός της Κυβέρνησης ήταν ακόμη ξεχωριστές θέσεις, αν και κατέχονταν από τον ίδιο άνδρα. Αυτός ο διαχωρισμός έγινε ακόμη πιο εμφανής όταν τον Απρίλιο 1945 ο Χίτλερ έδωσε εντολή μετά τον θάνατό του το αξίωμα του Φύρερ να διαλυθεί και να υπάρχει εκ νέου ένας Πρόεδρος και ένας Καγκελάριος.

Στις 30 Απριλίου 1945 ο Χίτλερ αυτοκτόνησε και τον διαδέχθηκε βραχύβια ως Καγκελάριος ο Γιόζεφ Γκέμπελς, όπως υπαγορεύθηκε στην Τελευταία Διαθήκη του Χίτλερ. Μετά την αυτοκτονία του Γκέμπελς, τη θέση του Προέδρου πήρε ο Ναύαρχος Καρλ Νταίνιτς, ο οποίος διόρισε επικεφαλής Υπουργό τον κόμη Γιόχαν Λούντβιχ φον Κρόσιγκ. Ο Νταίνιτς και ο φον Κρόσιγκ συνθηκολόγησαν και συμφώνησαν την παράδοση της Γερμανίας στους Συμμάχους.

Κατά την διάρκεια τηςτετραετούς Συμμαχικής κατοχής της Γερμανίας που ακολούθησε, δεν υπήρξε ανεξάρτητη γερμανική κυβέρνηση, ούτε αξίωμα Καγκελαρίου.

### Λαϊκή Δημοκρατία της Γερμανίας

Στο πρώην κράτος της Λαϊκής Δημοκρατίας της Γερμανίας (ΛΔΓ, Ανατολική Γερμανία), η οποία υπήρξε από τις 7 Οκτωβρίου 1949 έως τις 3 Οκτωβρίου 1990 (οπότε το έδαφός της προσχώρησε στην Ομοσπονδιακή Δημοκρατία της Γερμανίας), δεν δημιουργήθηκε ξανά το αξίωμα του Καγκελαρίου. Η ισοδύναμη θέση ονομαζόταν είτε «Πρόεδρος Υπουργών» (*Ministerpräsident*) είτε «Πρόεδρος του Συμβουλίου Υπουργών της ΛΔΓ» (*Vorsitzender des Ministerrats der DDR*).

Το αξίωμα σήμερα
----------------

Το Γραφείο του Καγκελάριου στο Βερολίνο
Ο Καγκελάριος της Ομοσπονδιακής Δημοκρατίας της Γερμανίας επανασυστήθηκε ως αξίωμα το 1949, με την ίδρυση της Ομοσπονδιακής Δημοκρατίας της Γερμανίας.

Το γερμανικό σύνταγμα του 1949, ο Βασικός Νόμος (*Grundgesetz*), περιβάλλει τον Καγκελάριο με ευρείες εξουσίες στην βασική κυβερνητική πολιτική. Γι' αυτό το λόγο, μερικοί παρατηρητές αναφέρονται στο Γερμανικό πολιτικό σύστημα ως μια «καγκελαρική δημοκρατία», αντικατοπτρίζοντας τον ρόλο του Καγκελαρίου ως το πρόσωπο με την ανώτερη εκτελεστική εξουσία. Η εξουσία του καγκελαρίου πηγάζει από τις προβλέψεις του Βασικού Νόμου και πρακτικά από την θέση του ή της ως ηγέτη/ηγέτιδας του κόμματος (ή συνασπισμού κομμάτων) που έχει την πλειοψηφία των εδρών στη *Bundestag* (ομοσπονδιακό κοινοβούλιο). Η Ομοσπονδιακή Κυβέρνηση (*Bundesregierung*) αποτελείται από τον Καγκελάριο και τους υπουργούς της κυβέρνησης. Ο Καγκελάριος είναι υπεύθυνος για την επιλογή όλων των μελών της κυβέρνησης και για την διεξαγωγή των εργασιών και συναντήσεων του υπουργικού συμβουλίου.

Ο καγκελάριος συνήθως είναι και πρόεδρος του κόμματος του, αλλά οι εξαιρέσεις είναι συχνές, όπως αυτή του Χέλμουτ Σμιτ, του Γκέρχαρντ Σρέντερ μετά την παραίτηση του από την προεδρία του SPD το 2004, και του σημερινού καγκελαρίου Όλαφ Σολτς. Τα μεγάλα κόμματα (CDU/CSU ή SPD) συμμετέχουν στις ομοσπονδιακές εκλογές υπό την ηγεσία αυτού που προτείνουν για Καγκελάριο, ο οποίος ονομάζεται «υποψήφιος καγκελάριος» (*Kanzlerkandidat*). 

Με την ίδρυση της Ομοσπονδιακής Δημοκρατίας, ο Γερμανός Καγκελάριος έχει επίσημα την προσφώνηση "Herr Bundeskanzler". Η μόνη γυναίκα Καγκελάριος Άνγκελα Μέρκελ είχε την επίσημη προσφώνηση "Frau Bundeskanzlerin", την θηλυκή μορφή του τίτλου. Η χρήση του μικτού όρου "Frau Bundeskanzler" απορρίφθηκε από την κυβέρνηση το 2004 ως αγενής.

Κατάλογος Καγκελαρίων
---------------------

Στον παρακάτω κατάλογο εμφανίζονται κατά χρονολογική σειρά οι διατελέσαντες σε θέση καγκελαρίου της Γερμανίας από το 1867 έως σήμερα. 

| Αρ. | Πορτραίτο | Ονοματεπώνυμο
(γέννηση-θάνατος) | Θητεία | Κόμμα |
| --- | --- | --- | --- | --- |
| Έναρξη θητείας | Τέλος θητείας | Διάρκεια θητείας |
| Καγκελάριοι της Βόρειας Γερμανικής Συνομοσπονδίας (1867-1871) |
| 1 |  | **Όττο φον Μπίσμαρκ**(1815-1898) | 1 Ιουλίου 1867 | 21 Μαρτίου 1871 | 3 χρόνια, 363 ημέρες |  | Ανεξάρτητος |
| Αυτοκρατορικοί Καγκελάριοι της Γερμανικής Αυτοκρατορίας (1871-1917) |
| (1) |  | **Όττο φον Μπίσμαρκ**(1815-1898) | 21 Μαρτίου 1871 | 20 Μαρτίου 1890 | 18 χρόνια, 364 ημέρες |  | Ανεξάρτητος |
| 2 |  | **Λέο φον Καπρίβι**(1831-1899) | 20 Μαρτίου 1890 | 26 Οκτωβρίου 1894 | 4 χρόνια, 220 ημέρες |  | Ανεξάρτητος |
| 3 |  | **Χλόντβιχ του Χόενλοε-Σίλινγκσφιρστ**(1819-1901) | 29 Οκτωβρίου 1894 | 17 Οκτωβρίου 1900 | 5 χρόνια, 353 ημέρες |  | Ανεξάρτητος |
| 4 |  | **Μπέρνχαρντ φον Μπύλοβ**(1849-1929) | 17 Οκτωβρίου 1900 | 14 Ιουλίου 1909 | 8 χρόνια, 270 ημέρες |  | Ανεξάρτητος |
| 5 |  | **Τέομπαλντ φον Μπέτμαν-Χόλβεγκ**(1856-1921) | 14 Ιουλίου 1909 | 13 Ιουλίου 1917 | 7 χρόνια, 364 ημέρες |  | Ανεξάρτητος |
| 6 |  | **Γκέοργκ Μιχαέλις**(1857-1936) | 14 Ιουλίου 1917 | 1 Νοεμβρίου 1917 | 110 ημέρες |  | Ανεξάρτητος |
| 7 |  | **Γκέοργκ φον Χέρτλινγκ**(1843-1919) | 1 Νοεμβρίου 1917 | 30 Σεπτεμβρίου 1918 | 333 ημέρες |  | Κόμμα του Κέντρου |
| 8 |  | **Μαξιμιλιανός του Μπάντεν**(1867-1929) | 3 Οκτωβρίου 1918 | 9 Νοεμβρίου 1918 | 37 ημέρες |  | Ανεξάρτητος |
| Καγκελάριοι της Δημοκρατίας της Βαϊμάρης (1918-1933) |
| 9 |  | **Φρίντριχ Έμπερτ**(1871-1925) | 9 Νοεμβρίου 1918 | 13 Φεβρουαρίου 1919 | 96 ημέρες |  | Σοσιαλδημοκρατικό Κόμμα |
| 10 |  | **Φίλιπ Σάιντεμαν**(1865-1939) | 13 Φεβρουαρίου 1919 | 20 Ιουνίου 1919 | 127 ημέρες |  | Σοσιαλδημοκρατικό Κόμμα |
| 11 |  | **Γκούσταφ Μπάουερ**(1870-1944) | 20 Ιουνίου 1919 | 26 Μαρτίου 1920 | 280 ημέρες |  | Σοσιαλδημοκρατικό Κόμμα |
| 12 |  | **Χέρμαν Μύλερ**(1876-1931) | 26 Μαρτίου 1920 | 21 Ιουνίου 1920 | 87 ημέρες |  | Σοσιαλδημοκρατικό Κόμμα |
| 13 |  | **Κονσταντίν Φέρενμπαχ**(1852-1926) | 25 Ιουνίου 1920 | 4 Μαΐου 1921 | 313 ημέρες |  | Κόμμα του Κέντρου |
| 14 |  | **Γιόζεφ Βιρτ**(1879-1956) | 10 Μαΐου 1921 | 14 Νοεμβρίου 1922 | 1 χρόνος, 188 ημέρες |  | Κόμμα του Κέντρου |
| 15 |  | **Βίλχελμ Κούνο**(1876-1933) | 22 Νοεμβρίου 1922 | 12 Αυγούστου 1923 | 263 ημέρες |  | Ανεξάρτητος |
| 16 |  | **Γκούσταβ Στρέζεμαν**(1878-1929) | 12 Αυγούστου 1923 | 30 Νοεμβρίου 1923 | 110 ημέρες |  | Γερμανικό Λαϊκό Κόμμα |
| 17 |  | **Βίλχελμ Μαρξ**(1863-1946) | 30 Νοεμβρίου 1923 | 15 Ιανουαρίου 1925 | 1 χρόνος, 46 ημέρες |  | Κόμμα του Κέντρου |
| 18 |  | **Χανς Λούτερ**(1879-1962) | 15 Ιανουαρίου 1925 | 12 Μαΐου 1926 | 1 χρόνος, 117 ημέρες |  | Ανεξάρτητος |
| 19 |  | **Βίλχελμ Μαρξ**(1863-1946) | 17 Μαΐου 1926 | 12 Ιουνίου 1928 | 2 χρόνια, 26 ημέρες |  | Κόμμα του Κέντρου |
| 20 |  | **Χέρμαν Μύλερ**(1876-1931) | 28 Ιουνίου 1928 | 27 Μαρτίου 1930 | 1 χρόνια, 272 ημέρες |  | Σοσιαλδημοκρατικό Κόμμα |
| 21 |  | **Χάινριχ Μπρύνινγκ**(1885-1970) | 30 Μαρτίου 1930 | 30 Μαΐου 1932 | 2 χρόνια, 61 ημέρες |  | Κόμμα του Κέντρου |
| 22 |  | **Φραντς φον Πάπεν**(1879-1969) | 1 Ιουνίου 1932 | 17 Νοεμβρίου 1932 | 169 ημέρες |  | Ανεξάρτητος |
| 23 |  | **Κουρτ φον Σλάιχερ**(1882-1934) | 3 Δεκεμβρίου 1932 | 28 Ιανουαρίου 1933 | 56 ημέρες |  | Ανεξάρτητος |
| Καγκελάριοι της Ναζιστικής Γερμανίας (1933-1945) |
| 24 |  | **Αδόλφος Χίτλερ**(1889-1945) | 30 Ιανουαρίου 1933 | 30 Απριλίου 1945 | 12 χρόνια, 90 ημέρες |  | Εθνικοσοσιαλιστικό ΓερμανικόΕργατικό Κόμμα |
| 25 |  | **Γιόζεφ Γκαίμπελς**(1897-1945) | 30 Απριλίου 1945 | 1 Μαΐου 1945 | 1 ημέρα |  | Εθνικοσοσιαλιστικό ΓερμανικόΕργατικό Κόμμα |
| 26 |  | **Γιόχαν Λούντβιχ Γκραφ Σβερίν φον Κρόζιγκ**(1887-1977) | 2 Μαΐου 1945 | 23 Μαΐου 1945 | 21 ημέρες |  | Εθνικοσοσιαλιστικό ΓερμανικόΕργατικό Κόμμα |
| Ομοσπονδιακοί Καγκελάριοι της Ομοσπονδιακής Δημοκρατίας της Γερμανίας (1949-σήμερα) |
| 1 |  | **Κόνραντ Άντεναουερ**(1876-1967) | 15 Σεπτεμβρίου 1949 | 15 Οκτωβρίου 1963 | 14 χρόνια, 30 ημέρες |  | Χριστιανοδημοκρατική Ένωση |
| 2 |  | **Λούντβιχ Έρχαρτ**(1897-1977) | 16 Οκτωβρίου 1963 | 30 Νοεμβρίου 1966 | 3 χρόνια, 45 ημέρες |  | Χριστιανοδημοκρατική Ένωση |
| 3 |  | **Κουρτ Γκέοργκ Κίζινγκερ**(1904-1988) | 1 Δεκεμβρίου 1966 | 21 Οκτωβρίου 1969 | 2 χρόνια, 324 ημέρες |  | Χριστιανοδημοκρατική Ένωση |
| 4 |  | **Βίλλυ Μπραντ**(1913-1992) | 22 Οκτωβρίου 1969 | 7 Μαΐου 1974 | 4 χρόνια, 197 ημέρες |  | Σοσιαλδημοκρατικό Κόμμα |
| 5 |  | **Χέλμουτ Σμιτ**(1918-2015) | 16 Μαΐου 1974 | 1 Οκτωβρίου 1982 | 8 χρόνια, 138 ημέρες |  | Σοσιαλδημοκρατικό Κόμμα |
| 6 |  | **Χέλμουτ Κολ**(1930-2017) | 1 Οκτωβρίου 1982 | 27 Οκτωβρίου 1998 | 16 χρόνια, 26 ημέρες |  | Χριστιανοδημοκρατική Ένωση |
| 7 |  | **Γκέρχαρντ Σρέντερ**(1944-) | 27 Οκτωβρίου 1998 | 22 Νοεμβρίου 2005 | 7 χρόνια, 26 ημέρες |  | Σοσιαλδημοκρατικό Κόμμα |
| 8 |  | **Άνγκελα Μέρκελ**(1954-) | 22 Νοεμβρίου 2005 | 8 Δεκεμβρίου 2021 | 16 χρόνια, 16 ημέρες |  | Χριστιανοδημοκρατική Ένωση |
| 9 |  | **Όλαφ Σολτς**(1958-) | 8 Δεκεμβρίου 2021 | *Σήμερα* | *Εν ενεργεία* |  | Σοσιαλδημοκρατικό Κόμμα |

Παραπομπές
----------

1. ↑  «"Frau Bundeskanzler" oder ... "Frau Bundeskanzlerin"? - n-tv.de». Αρχειοθετήθηκε από το πρωτότυπο στις 17 Ιανουαρίου 2009. Ανακτήθηκε στις 14 Μαΐου 2010.

Βιβλιογραφία
------------

* Klein, Herbert, ed. 1993. *The German Chancellors*. Berlin: Edition.
* Padgett, Stephen, ed. 1994. *The Development of the German Chancellorship: Adenauer to Kohl*. London: Hurst.

Περαιτέρω ανάγνωση
------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Καγκελάριος της Γερμανίας** |

* Harlen, Christine M. 2002. "The Leadership Styles of the German Chancellors: From Schmidt to Schröder." *Politics and Policy* 30 (2 (June)): 347–371.
* Helms, Ludger. 2001. "The Changing Chancellorship: Resources and Constraints Revisited." *German Politics* 10 (2): 155–168.
* Mayntz, Renate. 1980. "Executive Leadership in Germany: Dispersion of Power or 'Kanzler Demokratie'?" *In Presidents and Prime Ministers*, ed. R. Rose and E. N. Suleiman. Washington, D.C: American Enterprise Institute. pp. 139–71.
* Smith, Gordon. 1991. "The Resources of a German Chancellor." *West European Politics* 14 (2): 48–61.

  


|  |  |  |  |
| --- | --- | --- | --- |
| 

| π • σ • ε
Πρωθυπουργοί της Ευρωπαϊκής Ένωσης  |
| --- |
|  |
| 
* Αυστρία
* Βέλγιο
* Βουλγαρία
* Γαλλία
* Γερμανία
* Δανία
* Ελλάδα
* Εσθονία
* Ιρλανδία
* Ισπανία
* Ιταλία
* Κροατία
* Λετονία
* Λιθουανία
* Λουξεμβούργο
* Μάλτα
* Ολλανδία
* Ουγγαρία
* Πολωνία
* Πορτογαλία
* Ρουμανία
* Σλοβακία
* Σλοβενία
* Σουηδία
* Τσεχία
* Φινλανδία
 |

 |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Καγκελάριοι της Γερμανίας |
| --- |
|  |
| Γερμανική Αυτοκρατορία*(1871–1918)* | 
Σημαία της ΓερμανίαςΣημαία της ΓερμανίαςΌττο φον Μπίσμαρκ · Λέο φον Καπρίβι · Πρίγκιπας Χλόντβιχ του Χοενλόε-Σίλινγκσφιρστ · Μπέρνχαρντ φον Μπύλοβ · Τέομπαλντ φον Μπέτμαν-Χόλβεγκ · Γκέοργκ Μιχαέλις · Γκέοργκ φον Χέρτλινγκ · Μαξιμιλιανός του Μπάντεν |
|  |
| Δημοκρατία της Βαϊμάρης*(1919–1933)* | 
Σημαία της ΓερμανίαςΣημαία της ΓερμανίαςΦίλιπ Σάιντεμαν · Γκούσταφ Μπάουερ · Χέρμαν Μύλερ · Κονσταντίν Φέρενμπαχ · Γιόζεφ Βιρτ · Βίλχελμ Κούνο · Γκούσταβ Στρέζεμαν · Βίλχελμ Μαρξ · Χανς Λούτερ · Βίλχελμ Μαρξ · Χέρμαν Μύλερ · Χάινριχ Μπρύνινγκ · Φραντς φον Πάπεν · Κουρτ φον Σλάιχερ |
|  |
| Τρίτο Ράιχ*(1933–1945)* | 
Σημαία της ΓερμανίαςΣημαία της ΓερμανίαςΑδόλφος Χίτλερ · Γιόζεφ Γκαίμπελς · Κόμης Σβέριν φον Κρόζιγκ (*Επικεφαλής Υπουργός*) |
|  |
| Ομοσπονδιακή Δημοκρατία*(1949–)* | 
Σημαία της ΓερμανίαςΣημαία της ΓερμανίαςΚόνραντ Αντενάουερ · Λούντβιχ Έρχαρτ · Κουρτ Γκέοργκ Κίζινγκερ · Βίλλυ Μπραντ · Χέλμουτ Σμιτ · Χέλμουτ Κολ · Γκέρχαρντ Σρέντερ · Άνγκελα Μέρκελ · Όλαφ Σολτς |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 245083603

 |

 |